खरौंधी(गढ़वा) : प्रखंड मुख्यालय के प्रखंड संसाधन केन्द्र केप्रांगण में शुक्रवार को एकीकृत पारा शिक्षक संघर्ष मोर्चा की बैठक आयोजित की गई। बैठक में एकीकृत पारा शिक्षक संघर्ष मोर्चा के आह्वान पर 29 अक्टूबर को आयोजित राज भवन घेराव कार्यक्रम को सफल बनाने का निर्णय लिया गया। इसके लिए प्रखंड के सभी पारा शिक्षक 28 अक्टूबर को रांची चोपन पैसेंजर से कार्यक्रम में भाग लेने के लिए रांची रवाना होंगे। संबोधित करते हुए मोर्चा के अध्यक्ष इन्दल पासवान ने कहा कि पारा शिक्षक विगत 15 वर्षों से गांव के सुदूरवती इलाके में शिक्षा का अलख जगा रहे हैं। लेकिन सरकार पारा शिक्षकों के साथ सौतेला व्यवहार कर रही है। वहीं स्थायीकरण के नाम पर सरकार हमेशा छलने का काम कर रही है। यह सरकार उच्चस्तरीय कमिटी के नाम पर पारा शिक्षकों के माँगो को ठंडे बस्ते में डालने काम कर रही है। इससे बाध्य होकर एकीकृत पारा शिक्षक संघर्ष मोर्चा ने आंदोलन की बिगुल फूंका है। अगर सरकार 15 नवंबर को झारखंड स्थापना दिवस पर छत्तीसगढ़ के तर्ज पर झारखंड के पारा शिक्षकों को स्थायीकरण व वेतनमान की घोषणा नहीं करती है, तो 16 नवंबर से अनिश्चितकालीन हड़ताल की घोषणा किया जाएगा जिससे सभी विद्यालय में ताला लटक जाएगा। मौके पर मुख्य रूप से सुरेंद्र मेहता, इंद्रमण प्रसाद यादव, संतोष कुमार मेहता, फूलकुमारी बाखला, राजेन्द्र सिंह, बिभूति नारायन सिंह नवलेश सिंह, व्रजेश कुमार दुबे, नारद राम, मुनेश्वर राम,राजेन्द्र सिंह, अरविंद गुप्ता, प्रदीप दुबे, सुजीत कुमार, प्रदीप कुमार यादव, शिवपूजन यादव,पंकज कुशवाहा, कुश कुमार चौधरी, नागेन्द्र यादव सहित अन्य लोग उपस्थित थे।